b'\n_START_ARTICLE_\nJean Paul\n_START_PARAGRAPH_\nJohann Paul Friedrich Richter, taiteilijanimelt\xc3\xa4\xc3\xa4n Jean Paul (21. maaliskuuta 1763 Wunsiedel \xe2\x88\x92 14. marraskuuta 1825 Bayreuth) oli saksalainen kirjailija.\n_START_SECTION_\nEl\xc3\xa4m\xc3\xa4\n_START_PARAGRAPH_\nRichterin is\xc3\xa4 oli kansakoulunopettaja, joka toimi my\xc3\xb6hemmin Schwarzenbachissa kirkkoherrana. Richterin kouluaikana vuonna 1779 h\xc3\xa4nen is\xc3\xa4ns\xc3\xa4 kuoli ja j\xc3\xa4tti perheen puille paljaille. Kun Richter kirjoittautui Leipzigin yliopistoon, h\xc3\xa4nell\xc3\xa4 oli mukana kirjallinen todistus k\xc3\xb6yhyydest\xc3\xa4\xc3\xa4n. Yksi lukuvuosi teologiaa sai h\xc3\xa4net ymm\xc3\xa4rt\xc3\xa4m\xc3\xa4\xc3\xa4n, ettei h\xc3\xa4nest\xc3\xa4 olisi seuraamaan t\xc3\xa4ll\xc3\xa4 alalla is\xc3\xa4ns\xc3\xa4 jalanj\xc3\xa4ljiss\xc3\xa4. Richter p\xc3\xa4\xc3\xa4tti ruveta kirjailijaksi. H\xc3\xa4nen varhaisille kirjallisille tuotoksilleen ei ollut helppo l\xc3\xb6yt\xc3\xa4\xc3\xa4 kustantajaa. Ensimm\xc3\xa4inen painettu kirja, Gr\xc3\xb6nl\xc3\xa4ndische Prozesse, sai kurjat arvostelut ja tuotti tappiota kustantajalle, joka kielt\xc3\xa4ytyi painamasta kirjasta enemp\xc3\xa4\xc3\xa4 kuin kaksi osaa. Richterin velkataakka Leipzigissa k\xc3\xa4vi ylivoimaiseksi, ja h\xc3\xa4n pakeni takaisin perheens\xc3\xa4 luo salanimen turvin._NEWLINE_El\xc3\xa4m\xc3\xa4 perheen luona tarjosi ehk\xc3\xa4 pakopaikan velkojain kynsist\xc3\xa4, mutta k\xc3\xb6yhyyden aiheuttama kurjuus oli vastassa siell\xc3\xa4kin. Kukaan Richterin veljist\xc3\xa4 ei osoittanut taipumusta tasapainoiseen uraan, ja yksi heist\xc3\xa4 teki itsemurhan 1789 perheen viheli\xc3\xa4isen rahatilanteen vuoksi. Richter toimi kirjoitusty\xc3\xb6n ohella vuosina 1790\xe2\x80\x931794 kotiopettajana Schwarzenbachissa._NEWLINE_Ensimm\xc3\xa4inen todella merkitt\xc3\xa4v\xc3\xa4 kirja on Die unsichtbare Loge (\xe2\x80\x9dN\xc3\xa4kym\xc3\xa4t\xc3\xb6n loosi\xe2\x80\x9d) ilmestyi 1793. T\xc3\xa4m\xc3\xa4n persoonallisen romaanin kertojana oli ensimm\xc3\xa4ist\xc3\xa4 kertaa henkil\xc3\xb6 nimelt\xc3\xa4 Jean Paul. T\xc3\xa4t\xc3\xa4 nime\xc3\xa4 ei voi suorastaan pit\xc3\xa4\xc3\xa4 pseudonyymin\xc3\xa4, sill\xc3\xa4 Richter ei kirjoja julkaistessaan koskaan halunnut suorastaan salata henkil\xc3\xb6llisyytt\xc3\xa4\xc3\xa4n. Richter julkaisi kirjansa nimell\xc3\xa4 Jean Paul, mutta t\xc3\xa4m\xc3\xa4 oli puhtaan kirjailijanimen sijasta osittain fiktiivinen hahmo h\xc3\xa4nen romaaneissaan. Monet lukijat, etenkin Richterin naispuoliset ihailijat, uskoivat vilpitt\xc3\xb6m\xc3\xa4sti, ett\xc3\xa4 Richter ja fiktiivinen Jean Paul olivat todella sama henkil\xc3\xb6._NEWLINE_Richterin maine kasvoi ja h\xc3\xa4n sai valtavasti ihailijoita. Matkallaan Weimariin 1796 h\xc3\xa4n tapasi Johann Wolfgang von Goethen, Friedrich Schillerin, Johann Gottfried Herderin ja monia muita t\xc3\xa4rkeit\xc3\xa4 kulttuurivaikuttajia ja muutti kaupunkiin itsekin vuonna 1798. Richterist\xc3\xa4 tuli hyvin kuuluisa, ja legendoja h\xc3\xa4nen ep\xc3\xa4toivoisten naisihailijoidensa tempauksista l\xc3\xb6ytyy edelleen el\xc3\xa4m\xc3\xa4kertakirjallisuudesta. Totta lienee ainakin se, ett\xc3\xa4 Richter tuli aikanaan lukuisia kertoja ihailijoidensa kosimaksi ja olikin kihloissa useampia kertoja ennen avioliittoaan Karoline Meyerin kanssa 1801. Vuodesta 1804 Richter ja h\xc3\xa4nen kolmilapsinen perheens\xc3\xa4 asuivat Bayreuthissa.\n_START_SECTION_\nTuotanto\n_START_PARAGRAPH_\nRichterin tuotanto on laaja ja osin melko vaikeaselkoinen. Tyylillisesti h\xc3\xa4nt\xc3\xa4 on vaikea laskea juuri mihink\xc3\xa4\xc3\xa4n koulukuntaan tai ryhm\xc3\xa4\xc3\xa4n, vaikka h\xc3\xa4n elikin saksalaisen klassismin ja romantiikan aikana. H\xc3\xa4nen saksankielens\xc3\xa4 on monivivahteista ja sen t\xc3\xa4hden h\xc3\xa4nen kirjojaan on vaikea k\xc3\xa4\xc3\xa4nt\xc3\xa4\xc3\xa4 muille kielille. H\xc3\xa4nen teoksiaan ei ole k\xc3\xa4\xc3\xa4nnetty suomeksi._NEWLINE_Jean Paulilla on aina ollut ihailijansa ja h\xc3\xa4n kuuluu saksalaisen kirjallisuuden t\xc3\xa4rkeimpiin nimiin. H\xc3\xa4n oli monille romantiikan ajan kirjailijoille t\xc3\xa4rke\xc3\xa4 esikuva. Lis\xc3\xa4ksi h\xc3\xa4nen kirjoillaan oli suuri merkitys er\xc3\xa4ille romanttisille s\xc3\xa4velt\xc3\xa4jille, esimerkiksi Robert Schumannille ja Johannes Brahmsille.'